b'\n_START_ARTICLE_\nJuris Boj\xc4\x81rs\n_START_SECTION_\nI\xc5\xa1silavinimas\n_START_PARAGRAPH_\n1952 m. baig\xc4\x97 Rygos 49 \xe2\x80\x93 \xc4\x85j\xc4\x85 vidurin\xc4\x99 mokykl\xc4\x85, 1956 m. \xe2\x80\x93 Ogr\xc4\x97s Mi\xc5\xa1ko pramon\xc4\x97s technikum\xc4\x85, 1962\xe2\x80\x931966 m. studijavo Maskvos Valstyb\xc4\x97s saugumo auk\xc5\xa1tojoje mokykloje tarptautinius santykius, 1977\xe2\x80\x931980 m. mok\xc4\x97si TSRS U\xc5\xbesienio reikal\xc5\xb3 ministerijos Diplomatijos akademijos aspirant\xc5\xabroje, kur pareng\xc4\x97 ir apgyn\xc4\x97 teis\xc4\x97s moksl\xc5\xb3 kandidato disertacij\xc4\x85. 1987 m. apgyn\xc4\x97 teis\xc4\x97s daktaro disertacij\xc4\x85 \xe2\x80\x9ePilietyb\xc4\x97 tarptautin\xc4\x97je ir valstybin\xc4\x97je teis\xc4\x97je\xe2\x80\x9c, nuo 1992 m. \xe2\x80\x93 habilituotas daktaras. 1991 m. \xe2\x80\x93 Latvijos Moksl\xc5\xb3 akademijos narys korespondentas, 1992 m. akademikas.\n_START_SECTION_\nDarbin\xc4\x97 veikla\n_START_PARAGRAPH_\n1956 m. paskirtas mi\xc5\xa1kininku \xc4\xaf Kaln\xc5\xb3 Altajaus mi\xc5\xa1ko pramon\xc4\x97s \xc5\xabk\xc4\xaf. 1957\xe2\x80\x931960 m. tarnavo tarybin\xc4\x97je armijoje, dirbo elektromonteriu Kur\xc5\xbeem\xc4\x97je. Iki 1972 m. dirbo Latvijos TSR Valstyb\xc4\x97s saugumo kontr\xc5\xbevalgybos skyriuje. 1972\xe2\x80\x931984 m. Latvijos U\xc5\xbesienio reikal\xc5\xb3 ministerijos patar\xc4\x97jas, skyriaus ved\xc4\x97jas, skait\xc4\x97 \xc4\xafvairius kursus Latvijos universiteto Teis\xc4\x97s fakultete, nuo 1984 m. jame dirbo nuolat._NEWLINE_1989 m. \xc4\xafsteig\xc4\x97 Latvijos universiteto Tarptautini\xc5\xb3 santyki\xc5\xb3 institut\xc4\x85, tapo jo direktoriumi ir profesoriumi. Daug kart\xc5\xb3 rinktas Latvijos universiteto tarybos ir Senato nariu, komisij\xc5\xb3 pirmininku, Moksl\xc5\xb3 akademijos Ekspert\xc5\xb3 komisijos pirmininku. Yra d\xc4\x97st\xc4\x99s 1988 m. Upsalos universitete (\xc5\xa0vedija), 1993 m. Romos privatin\xc4\x97s teis\xc4\x97s institute (Italija), 1994 m. Lozanos universitete (\xc5\xa0veicarija).\n_START_SECTION_\nPolitika\n_START_PARAGRAPH_\n1988 m. prasid\xc4\x97jus Atgimimo procesui aktyviai \xc4\xafsijung\xc4\x97 \xc4\xaf Liaudies fronto organizavim\xc4\x85, buvo vienas i\xc5\xa1 pirmosios programos autori\xc5\xb3, pristat\xc4\x97 j\xc4\x85 LTF I suva\xc5\xbeiavime. Buvo pirmasis LTF Politin\xc4\x97s komisijos pirmininkas._NEWLINE_Kaip LTF atstovas 1988 m. i\xc5\xa1rinktas TSRS liaudies deputatu, 1990 m. Latvijos Respublikos Auk\xc5\xa1\xc4\x8diausiosios Tarybos deputatu, dirbo \xc4\xaestatymdavyst\xc4\x97s klausim\xc5\xb3 komisijoje._NEWLINE_1992 m. i\xc5\xa1rinktas Latvijos demokratin\xc4\x97s darbo partijos pirmininku, nukreip\xc4\x97 j\xc4\x85 socialdemokratiniu keliu. 1995 m. jo iniciatyva partija pasivadino Latvijos socialdemokrat\xc5\xb3 partija, o 1998 m. \xc4\xafsijung\xc4\x97 \xc4\xaf Latvijos socialdemokrat\xc5\xb3 darbinink\xc5\xb3 partij\xc4\x85. 2005 m. i\xc5\xa1rinktas LSDSP pirmininku._NEWLINE_Apdovanotas \xe2\x80\x9eTrij\xc5\xb3 \xc5\xbevaig\xc5\xbed\xc5\xbei\xc5\xb3\xe2\x80\x9c III laipsnio ordinu ir 1991 m. Barikad\xc5\xb3 gyn\xc4\x97jo atminimo \xc5\xbeenklu.'